আবদুর রাজ্জাক অসুস্থ ছিলেন সেই কবে থেকেই। গত আগস্ট মাস থেকেই উনি চিকিৎসাধীন ছিলেন লন্ডনের হাসপাতালে। অথচ তখন উনাকে দেখতে যাওয়ার মত মানুষের সংখ্যা ছিল আঙ্গুলে গোনার মত! হাই কমিশানার সাহেব দেখতে যেতে পারলেননা, পররাষ্ট্রমন্ত্রী গেলেননা, শিক্ষামন্ত্রী গেলেনতো না-ই, উপরন্তু অত্যন্ত আপত্তিকর মন্তব্য করে এসেছিলেন বিদেশের মাটিতে বসেই। আবদুর রাজ্জাকের মৃত্যুর পরে এখন পর্যন্ত যত আর্টিক্যাল বা কলাম লেখা হয়েছে উনাকে নিয়ে, তার অর্ধেকও যদি লেখা হতো উনার জীবিতাবস্থায়, তাহলেও হয়তো চিত্রটা একটু অন্যরকম হতো। উনার যা অসুখ হয়েছিল সে অবস্থায় মানুষের বাঁচার চান্স থাকে খুবই কম, কিনতু তারপরেও উনি নিজেতো মনে এত আক্ষেপ নিয়ে মারা যেতেননা! উনিতো জেনে যেতে পারতেন যে উনার সারাজীবনের পরিশ্রম বা ত্যাগ একেবারে মূল্যহীন হয়ে যায়নি! আমরা বাঙ্গালীরা শুধুই অন্যের সমালোচনা করতেই পছন্দ করি, নিজের মুখটাও যে আয়নায় দেখতে হয়, তা বেমালুম ভুলে যাই! পত্র পত্রিকাতে বিখ্যাত কলামিষ্টদের কলাম পড়ি, শেখ হাসিনার সমালোচনায় মুখর থাকে সবাই, শেখ হাসিনা অবহেলা দেখিয়েছেন রাজ্জাক সাহেবের প্রতি, উনি সংস্কারপন্থী হওয়াতে, কেউ কেউ আবার একটু এগিয়ে বলেছেন যে এই অবহেলাই তার মৃত্যুর কারন ছিল। অভিযোগের মধ্যে কিছুটা সত্যতাতো আছেই, তবে তা অনেকটাই একপাক্ষিক। যাঁরা সমালোচনা করে চলেছেন প্রধানমন্ত্রীর, উনারা নিজেরাওতো লেখাগুলো আগে লিখেন নাই। বাংলাদেশে কত যে ধনী আছেন, তারপরেও কেনো একজন রাজ্জাক সাহেবের সম্পত্তি বিক্রী করতে হলো অথবা তারই সহযোদ্ধাদেরকে এগিয়ে আসতে হলো ব্যাংক লোন নিয়ে, তা-ই বা কে জানে! ঐ সময়টাতে মনেই হয়নি যে দেশে এত লক্ষ লক্ষ শুভাকাংক্ষী রয়ে গেছে, যারা উনার মৃত্যুর পরে চোখের জল ফেলবে বলে অপেক্ষা করছিলো!